In Krochte zynder voundstn gewist van verschillige Gallische muntn, ounder and're van de Morienn en d'Atreboatn, en ôok van Romeyns geld, wa antoogt da ter in Krochte zowel Keltn as loatr ôok Romein'n zyn gewist. D'oudste vermeldienge van't dorptjen es mo van 1067 ounder de noame Crochtem. In 1183 kom et nog e kêe vôorn lyk Crothan. De noame komt etymologisch van't Oud-Nederlandsche krochte wa en ôoge en drôoge plekke wilt zeggn. Deur de relatieve ogte van de plekke (nu ligt et ogste stik ip apeupri 32 mèiters) es Krochte ôok bikkans noois oovrstrôomd gewist. De plekke lag an de vroegre Route du Collège, in tydde de Looweg enoemd, d'oude boane die gienk van Lo na Loberge en die ilsan de verôogiengn in't landschap volgde langsn de rand van de vroegere kustlynne. In Krochte stoat de Sent-Georgeskerke die ebouwd es in 1663 me de stikken van d'oudere kerke.